KIRJALLINEN KYSYMYS P-0848/03 esittäjä(t): Roberta Angelilli (UEN) komissiolle. Autenttisuusmerkin myöntäminen Euroopan unionissa toimiville italialaisille ravintoloille.



Virallinen lehti nro 222 E , 18/09/2003 s. 0238 - 0239



KIRJALLINEN KYSYMYS P-0848/03 esittäjä(t): Roberta Angelilli (UEN) komissiolle (13. maaliskuuta 2003) Aihe: Autenttisuusmerkin myöntäminen Euroopan unionissa toimiville italialaisille ravintoloille Muutama kuukausi sitten Italian ulkomaankauppainstituutti (ICE) teki tutkimuksen, josta kävi ilmi, että viidellä mantereella toimii 55 00060 000 italialaisiksi tai italialaistyylisiksi kutsuttua ravintolaa, joista runsaat 25 000 toimii Euroopan unionin jäsenvaltioissa. Kuitenkin ainoastaan 2025 prosenttia niistä on autenttisia, eli ne käyttävät Italiasta tuotuja tuotteita ja valmistavat ruokalajit aitojen italialaisten reseptien mukaisesti. Lisäksi on tullut ilmi, että monet näistä ravintoloista käyttävät mainoskylteissään nimiä, jotka liittyvät suoraan tai epäsuorasti Italiaan, ja jotkut niistä käyttävät laittomasti tyypillisten tuotteiden nimiä, joilla on suojattu alkuperänimitys. Näin on esimerkiksi erään belgialaisen ravintolan laita, joka käyttää nimeä Ricotta e Parmesan. Kaikki tämä on mahdollista, koska italialaisia reseptejä ei ole tällä hetkellä kodifioitu, eikä ole olemassa erityistä merkkiä, jonka avulla voitaisiin tunnistaa aidot italialaiset ravintolat vääristä. Nykyisin kuka tahansa voi käyttää Italiaan viittaavaa nimeä ja käyttää sitä hyväkseen saadakseen merkittävää kaupallista lisäarvoa. Jo yksistään vuonna 2002 italialaisia elintarvikkeita vietiin ulkomaille yhteensä 13,5 miljardin euron arvosta. Koska tuhansia italialaiseen ruokaperinteeseen kuuluvia reseptejä ei suojella millään tavalla, eurooppalaisia kuluttajia ei auteta mitenkään tunnistamaan ravintoloita, jotka tarjoavat autenttisia tuotteita. Vastaavaa ei tapahdu esimerkiksi ranskalaisen keittiön kohdalla, koska se on Escoffier'n asianmukaisesti kodifioima. Voiko komissio ilmoittaa, 1. onko suojatun alkuperänimityksen tai suojatun maantieteellisen merkinnän saaneita tuotteita koskevia normeja mahdollista laajentaa koskemaan myös mainoskylttejä ja estää siten kyseisten nimien laiton käyttö; 2. onko mahdollista perustaa kansainvälinen rekisteri, jonka perusteella myönnettäisiin autenttisuusmerkki Euroopan unionissa toimiville italialaisille ravintoloille; 3. mitä toimia se aikoo hyväksyä paikatakseen nykyisten normien riittämättömyyttä, joka johtaa kuluttajansuojaa ja kilpailua koskevien normien rikkomiseen? Frits Bolkesteinin komission puolesta antama vastaus (25. huhtikuuta 2003) Nykyisellä maantieteellisiä merkintöjä ja nimityksiä koskevalla yhteisön lainsäädännöllä pyritään suojaamaan rekisteröityjä nimiä tosiasiallisesti ja tehokkaasti väärinkäyttöä ja asiatonta käyttöä vastaan, olipa se suoraa tai välillistä. Näitä säännöksiä sovelletaan sellaisten tuotteiden markkinointiin, joiden nimi on rekisteröity ja siten suojattu. Niitä ei kuitenkaan ilmeisesti voida käyttää ravintoloiden harjoittaman rekisteröityjen nimien asiattoman käytön torjumiseen. Komissio ei aio ehdottaa kyseisten säännösten soveltamisalan laajentamista koskemaan ravintoloita. Komissio on tietoinen Italian viranomaisten italialaisia ravintoloita varten luomasta aitousmerkistä ja yhdistyksistä, jotka ajavat tätä asiaa. Aikeena on ilmeisesti testata tällaista aloitetta kokeiluhankkeena Belgiassa ja sen jälkeen Yhdysvalloissa ja Japanissa. Tämä väline voisi olla ensimmäinen ratkaisu alkuperämerkintöjen kuten Italia tai maantieteellisten merkintöjen ja suojattujen alkuperänimitysten asiattomaan käyttöön ravintoloiden liikekilvissä. Näyttää siltä, että tällaisen menettelyn sekä muiden sellaisten kansallisten ja/tai yhteisön säännösten tehokkaan käytön, joilla pyritään suojaamaan kuluttajaa sekaannukselta ja/tai torjumaan vilpillistä kilpailua, pitäisi riittää. Näin ollen komissio katsoo, ettei ole tarpeen laatia kansainvälistä ravintolarekisteriä, vaan olisi käytettävä tehokkaasti nykyisiä välineitä, joilla voidaan estää se, että tietyt ravintolat johtavat kuluttajaa harhaan ja käyttävät asiattomasti yhteisön lainsäädännöllä suojattuja nimiä.